Ehdotus: neuvoston asetus yhteisön kehyksestä kalavaroja koskevien yhteisen kalastuspolitiikan toteuttamisen kannalta olennaisten tietojen keruuta ja hallintoa varten /* KOM/99/0541 lopull. */



Virallinen lehti nro C 376 E , 28/12/1999 s. 0054 - 0057



Ehdotus: NEUVOSTON ASETUS yhteisön kehyksestä kalavaroja koskevien yhteisen kalastuspolitiikan toteuttamisen kannalta olennaisten tietojen keruuta ja hallintoa varten (komission esittämä) PERUSTELUT Kalastuksen hallintoon tarvitaan tieteellisiä lausuntoja taloudellisista, biologisista ja teknisistä näkökohdista. Tiedemaailma on korostanut, että asianmukaisten tietojen puuttuminen on huomattavan rajoittava tekijä. Ongelma ei koske yksin yhteistä kalastuspolitiikkaa. Tarvetta löytää ratkaisuja korostetaan useissa kalastuksen kansainvälisten foorumeiden laatimissa teksteissä, erityisesti Yhdistyneiden Kansakuntien elintarvike- ja maatalousjärjestön (FAO) vastuuntuntoista kalastusta koskevissa menettelyohjeissa, hajallaan olevia kalakantoja koskevassa sopimuksessa (New York 1995) ja kalastuskapasiteetin hallintoa koskevassa FAO:n toimintasuunnitelmassa. Ongelmia ei voida ratkaista jäsenvaltioiden tasolla. Kun useampi jäsenvaltio hyödyntää samoja kalavaroja, olisi hyödytöntä, että yksi kerää asiaankuuluvia tietoja, jos muut jäsenvaltiot eivät tee samoin. Hankkeet on siis toteutettava yhteisön tasolla. On perustettava monivuotiset tietosarjat, ja tiedot on kerättävä yhdenmukaisin menetelmin, jotka ovat vakaat vuodesta toiseen. Näiden tietojen on katettava kaikki tieteellisten arviointien tekemiseksi tarvittavat parametrit, ja toimivaltaisilla ja luvan saaneilla käyttäjillä on oltava niihin sähköinen pääsy. Nykyiset soveltuvat säännökset on säilytettävä, mutta niitä on täydennettävä, koska ne eivät kata kaikkia osa-alueita. Nykyiset säännökset koskevat toisaalta yksityiskohtaisia ja usein jopa yksittäisiä tietoja ja toisaalta jäsenvaltion tasolla yhdisteltyjä tietoja. Tieteellisissä arvioinneissa tarvitaan ensisijaisesti yhdisteltyjä tietoja näiden välivaiheilta eli esimerkiksi tietoja jonkin alusluokan saaliista jollakin Pohjanmeren alueella kolmen kuukauden aikana. Lisäksi tiettyjä aloja eivät koske mitkään säännökset. Tietojen keruumenetelmät on yhdenmukaistettu vain eräiden kalastustoimien ja alojen osalta. Tämä näkyy myös siinä, miten tutkijoiden käytettävissä olevat atk-pohjaiset tietokannat on järjestetty. Vaikka perustietojen keruuseen ja hallintoon on jo muutaman vuoden kohdennettu huomattavia määrärahoja (yhteisön rahoitusosuudet mukaan luettuina), rahoituksen jatkuvuus ei ole taattu. Ehdotuspyyntöjä, joita on käytetty yhteisön rahoitusosuudesta päätettäessä, ei ole täysin mukautettu perustietojen järjestelmälliseen keruuseen ja hallinnointiin. On siis säädettävä tietojenkeruuhankkeista, jollei keruuta vielä ole taattu, yhdenmukaistettava nämä hankkeet, määriteltävä hallinto- ja käsittelymenettelyt yhdisteltyjen tietokantojen laatimiseksi sekä näihin tietokantoihin pääsyä koskevat säännöt. On vahvistettava säännöt yhteisön rahoitusosuuksien järjestämiseksi. Asetusehdotuksessa säädetään yhteisön kehyksestä, johon kansalliset ohjelmat voivat sisältyä. Siinä säädetään vähimmäisohjelmasta, jota on ehdottomasti noudatettava, jotta tieteellisiä lausuntoja voidaan antaa. On kuitenkin suotavaa mennä tätä yhteisön perusohjelmaa pidemmälle ja säätää laajennetusta ohjelmasta. Jäsenvaltion on molemmissa tapauksissa pyrittävä perustamaan sitä koskevien yhdisteltyjen tietojen tietosarjoja yhdenmukaistettujen menettelyjen mukaisesti ja annettava etusija vähimmäisohjelmalle. Näin kootut tiedot tulevat toimivaltaisten ja luvan saaneiden käyttäjien saataville. Säännösten valmistelu ja täytäntöönpano edellyttää tutkijoiden, kalastuksenharjoittajien ja kalastuspolitiikan kanssa tekemisissä olevien tahojen tiivistä yhteistoimintaa. Tämä tapahtuu tieteellis-teknis-taloudellisen kalastuskomitean (STECF) välityksellä ja neuvoa-antavassa kalatalouskomiteassa. Taloudellisten tietojen keruu edellyttää tiivistä yhteistoimintaa tilastotoimiston kanssa, jotta nykyisiä määritelmiä ja luokittelujärjestelmiä noudatettaisiin täysin. Asetusehdotuksessa säädetään yleisistä säännöistä. Se on osa laajempaa sääntelyä. Tietojen keruu- ja hallinto-ohjelmien yksityiskohdista on säädettävä soveltamisasetuksessa, kuten myös automaattisen tietojenkäsittelyn hallintoa koskevista säännöistä ja erityisesti tietokantaan pääsyyn liittyvistä säännöistä. Neuvoston päätöksessä on lisäksi vahvistettava rahoitusta koskevat säännökset yhteisön rahoitusosuuden osalta. Tämä toteutetaan laajemmassa yhteydessä, joka kattaa myös YKP:n toteuttamiseksi tarvittavat pilottihankkeet ja tutkimukset. Toiseen vaiheeseen kuuluvat muun muassa selvitystyöt, joilla pyritään mahdollisesti laajentamaan perustietojen säännöllistä keruuta aloille, joita ei voida heti sisällyttää sääntelyyn (vesiviljely, kalastuksen ja ympäristön suhteet). Ehdotettua sääntelyä on tarkoitus soveltaa kauan, sillä siinä pyritään nimenomaan perustamaan tietosarjoja, joita voidaan suoraan verrata vuodesta toiseen. Se muodostuu kuusivuotiskausista, joista ensimmäinen koskee vuosia 2000-2005. On säädettävä kausittaisista väliarvioista. Ensimmäinen väliarvio on tehtävä jo vuonna 2002, jotta mahdollisia muutoksia voidaan tehdä. Tältä osin annetaan asianmukaiset säännökset. 99/0218 (CNS) Ehdotus: NEUVOSTON ASETUS yhteisön kehyksestä kalavaroja koskevien yhteisen kalastuspolitiikan toteuttamisen kannalta olennaisten tietojen keruuta ja hallintoa varten EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 37 artiklan, ottaa huomioon komission ehdotuksen, ottaa huomioon Euroopan parlamentin lausunnon, sekä katsoo seuraavaa: (1) Yhteisön kalastus- ja vesiviljelyjärjestelmän perustamisesta 20 päivänä joulukuuta 1992 annetussa neuvoston asetuksessa (EY) N:o 3760/92 [1], sellaisena kuin se on viimeksi muutettuna asetuksella (EY) N:o 1181/98 [2], säädetään, että tieteellis-teknis-taloudellinen kalastuskomitea, jäljempänä 'STECF', arvioi säännöllisesti kalavarojen tilaa ja sen taloudellisia vaikutuksia. [1] EYVL L 389, 31.12.1992, s. 1. [2] EYVL L 164, 9.6.1998, s. 1. (2) Yhdistyneiden Kansakuntien elintarvike- ja maatalousjärjestön (FAO) vastuuntuntoista kalastusta koskevissa menettelyohjeissa ja Yhdistyneiden Kansakuntien hajallaan olevien kalakantojen ja laajasti vaeltavien kalakantojen säilyttämisestä ja hoidosta tehdyssä sopimuksessa korostetaan tieteellisen tutkimuksen kehittämistarvetta ja tietojen keruutarvetta tieteellisen tietämyksen parantamiseksi. (3) Yhteisön on osallistuttava kansainvälisillä vesillä tapahtuviin kalakantojen säilyttämispyrkimyksiin erityisesti alueellisissa kalastusjärjestöissä vahvistettujen säännösten mukaisesti. (4) Yhteisen kalastuspolitiikan, jäljempänä 'YKP', kannalta välttämättömien tieteellisten arviointien tekemiseksi on välttämätöntä kerätä täydellisiä tietoja kalavarojen biologiasta, laivastoista ja niiden toiminnasta sekä taloudellisista ja yhteiskunnallisista kysymyksistä. (5) Näiden erityistietojen keruu on syytä sovittaa yhteen tilastotietojen kanssa. (6) Yhteisön tasolla on syytä määritellä toimintalinjat ja sovittaa yhteen tietojen keruu- ja käsittelymenettelyt yhteisössä sääntelyn johdonmukaisuuden takaamiseksi ja kustannustehokkuussuhteen optimoimiseksi ottamalla käyttöön vakaa monivuotinen kehys. (7) Tieteellisissä analyyseissä ei tarvita ensisijaisesti yksityiskohtaisia perustietoja vaan yhdisteltyjä tietoja, jotka on saatu yksityiskohtaisia tietoja tarvittavassa mittakaavassa kokoamalla ja käsittelemällä. (8) Nykyisissä tätä alaa koskevissa asetuksissa, erityisesti neuvoston asetuksissa (ETY) N:o 3759/92 [3], (ETY) N:o 2847/93 [4], (EY) N:o 685/95 [5] ja (EY) N:o 779/97 [6], sekä komission asetuksissa (EY) N:o 2090/98 [7], (EY) N:o 2091/98 [8] ja (EY) N:o 2092/98 [9], on tietojen keruuta ja hallintoa, kalastusaluksia, niiden toimintaa ja saaliita sekä hintojen seurantaa koskevia säännöksiä, jotka on otettava huomioon kattavan sääntelyn laatimiseksi. [3] Neuvoston asetus (ETY) N:o 3759/92, annettu 17 päivänä joulukuuta 1992, yhteisestä kalastus- ja vesiviljelytuotealan markkinajärjestelystä, EYVL L 388, 31.12.1992, s. 1. [4] Neuvoston asetus (ETY) N:o 2847/93, annettu 12 päivänä lokakuuta 1993, yhteiseen kalastuspolitiikkaan sovellettavasta valvontajärjestelmästä, EYVL L 261, 20.10.1993, s. 1. Asetus sellaisena kuin se on viimeksi muutettuna asetuksella (EY) N:o 2346/98, EYVL L 358, 31.12.1998, s. 5. [5] Neuvoston asetus (EY) N:o 685/95, annettu 27 päivänä maaliskuuta 1995, tiettyjä yhteisön kalastusalueita ja kalakantoja koskevasta pyyntiponnistusten hallinnosta, EYVL L 71, 31.3.1995, s. 5. [6] Neuvoston asetus (EY) N:o 779/97, annettu 24 päivänä huhtikuuta 1997, Itämeren pyyntiponnistusten hallintojärjestelmästä, EYVL L 113, 30.4.1997, s. 1. [7] Komission asetus (EY) N:o 2090/98, annettu 30 päivänä syyskuuta 1998, yhteisön kalastusalusrekisteristä, EYVL L 266, 1.10.1998, s. 27. [8] Komission asetus (EY) N:o 2091/98, annettu 30 päivänä syyskuuta 1998, yhteisön kalastuslaivaston jakamisesta osiin ja pyyntiponnistuksesta monivuotisten ohjausohjelmien yhteydessä, EYVL L 266, 1.10.1998, s. 36. [9] Komission asetus (EY) N:o 2092/98, annettu 30 päivänä syyskuuta 1998, yhteisön kalastusalueita ja kalavaroja koskevista pyyntiponnistusilmoituksista, EYVL L 266, 1.10.1998, s. 47. (9) Nykyinen sääntely ei kata kaikkia aloja, joilta tietoja on kerättävä täydellisten ja luotettavien tieteellisten analyysien saamiseksi. Se koskee joko yksittäisiä tai yleisiä tietoja eivätkä tieteellisten arviointien tekemisen kannalta asianmukaisessa mittakaavassa yhdisteltyjä tietoja. On syytä antaa uusia säännöksiä sellaisten yhdisteltyjen tietojen monivuotisten sarjojen perustamiseksi, jotka ovat tosiasiallisesti toimivaltaisten ja luvan saaneiden käyttäjien käytettävissä. (10) Kalavarojen kehitys ja alan taloudellinen tilanne vaatii, että kerätään biologisia tietoja koko saaliista, mukaan luettuina pois heitetyt määrät, kaupallisesta kalastuksesta erillisiä arvioita kalavarojen runsaudesta, pyyntikapasiteetista ja pyyntiponnistuksista sekä tietoja, jotka selittävät hintojen muodostuksen ja joiden perusteella voidaan arvioida kalastusyritysten ja kalataloustuotteiden jalostusteollisuuden taloudellista tilannetta ja näihin aloihin liittyvien työpaikkojen kehitystä. (11) Ensisija on annettava pelkästään tieteellisten arviointien tekemiseksi tarvittaville tiedoille, mutta on myös edistettävä laajennettua ohjelmaa, joka mahdollistaa näiden arviointien parantamisen. (12) Tietojen keruuta ja hallintoa koskevien sääntöjen laatimiseen on otettava mukaan tiedeyhteisö, kalastusalan ammattilaiset ja kalastuspolitiikan kanssa tekemisissä olevat tahot. Asetuksen (ETY) N:o 3760/92 16 artiklassa säädetään tieteellis-teknis-taloudellisen kalastuskomitean (STECF) perustamisesta, ja komission päätöksessä (ETY) N:o 128/71 [10] säädetään neuvoa-antavan kalatalouskomitean perustamisesta; nämä komiteat ovat asianmukaiset elimet keräämään tarvittavat lausunnot. [10] Komission päätös, tehty 25 päivänä helmikuuta 1971, neuvoa-antavan kalatalouskomitean perustamisesta, EYVL L 68, 22.3.1971, s. 18. Päätös sellaisena kuin se on viimeksi muutettuna päätöksellä (EY) N:o 478/99, EYVL L 187, 20.7.1999, s. 70. (13) Yhteisön ohjelmat kalavaroja koskevien tietojen keruusta ja hallinnosta on toteutettava jäsenvaltioiden välittömässä vastuunalaisuudessa, ja tässä tarkoituksessa on syytä säätää, että jäsenvaltioiden on määriteltävä kansalliset ohjelmat yhteisön ohjelmien mukaisesti. (14) Kansallisten kalavaroja koskevien tietojen keruu- ja hallinto-ohjelmien toteuttaminen voi vaatia huomattavia rahavaroja, ja näiden ohjelmien hyödyt näkyvät täysimittaisesti vain yhteisön tasolla. On syytä säätää yhteisön rahoituksesta jäsenvaltioiden menoille. Yhteisön rahoitusosuuksista säädetään päätöksessä (EY) N:o .../99 (tietojen keruuta ja tutkimusta koskeva rahoitusasetus). (15) Tässä asetuksessa tarkoitetut yhdistellyt tiedot on syötettävä atk-pohjaisiin tietokantoihin, jotta luvan saaneet käyttäjät saavat ne käyttöönsä ja vaihdot ovat mahdollisia. Kansainväliset järjestöt, erityisesti kansainvälinen merentutkimusneuvosto, ja alueelliset kalastusjärjestöt ovat säätäneet erityisten tieteellisten tietojen siirtämisestä. (16) On syytä vahvistaa menettely tämän asetuksen soveltamista koskevien yksityiskohtaisten sääntöjen määrittelemiseksi erityisesti, jotta saataisiin täsmennettyä kerättävät tiedot sekä yhdisteltyjen tietojen automaattisen tietojenkäsittelyn järjestäminen, siirtäminen ja niihin pääsy. (17) Tietojen keruuta ja hallintoa koskevien ohjelmien toteutumista on arvioitava säännöllisesti, ja keskipitkällä aikavälillä on tutkittava mahdollisuuksia laajentaa niiden soveltamisalaa, ON ANTANUT TÄMÄN ASETUKSEN: 1 artikla Tässä asetuksessa vahvistetaan yhteisön kehys sellaisten kalavaroja koskevien tietojen keruulle ja hallinnolle, joita tarvitaan kalavarojen ja kalastusalan tilan arviointia varten. Tietojen keruusta ovat vastuussa jäsenvaltiot. 2 artikla Tässä asetuksessa tarkoitetaan: a) 'monivuotisilla tietosarjoilla' tietoja, joilla mitataan saman parametrin kehitystä useina vuosina, b) 'yhdistellyillä tiedoilla' tuloksia, jotka on saatu, kun tiettynä ajanjaksona ja tarvittaessa tietyllä maantieteellisellä alueella alusryhmää koskevia tietoja on käsitelty kokonaisuutta edustavan kokonaisarvion tuottamiseksi, c) 'maantieteellis-ajallisella verkolla' säännöllisesti jaetun tietyn maantieteellisen alueen ja säännöllisen aikavälin yhdistelmää. I osasto Tietojen keruun ja hallinnon yleiset periaatteet 3 artikla 1. Jäsenvaltioiden on perustettava tieteellisten analyysien tekemiseen soveltuvat monivuotiset tietosarjat, jotka sisältävät biologisia ja taloudellisia tietoja ja vastaavat yhdisteltyjä tietoja. Käytettävien menetelmien on oltava ajallisesti vakaita, yhteisön tasolla yhteensovitettuja ja niiden on oltava alaa koskevien kansainvälisten säännösten mukaisia. 2. Jäljempänä sanotun rajoittamatta yhteisössä tietojen keruun osalta voimassa olevassa sääntelyssä ja erityisesti 4 artiklan 2 ja 3 kohdassa mainituissa asetuksissa säädettyjen velvoitteiden soveltamista jäsenvaltioiden on a. määriteltävä tarvittaessa otantamenetelmään perustuvat ohjelmat tietojen keräämiseksi kyseisten velvoitteiden lisäksi tai tietojen keräämiseksi sellaisilta aloilta, joita kyseiset velvoitteet eivät koske, b. täsmennettävä yhdisteltyjen tietojen saamiseksi tarvittavat käsittelyt, c. taattava, että yhdisteltyjen tietojen saamiseksi käytetyt tiedot ovat saatavilla mahdollisia uudelleenlaskuja varten. 4 artikla Jäsenvaltioiden on kerättävä tietoja 1. joiden perusteella voidaan tuntea tai arvioida kalakannoittain koko saaliit, mukaan luettuina tarvittaessa pois heitetyt määrät, ja tarvittaessa jaotella nämä saaliit alusryhmien, maantieteellisten alueiden ja ajanjaksojen mukaan. Saaliista otetaan näytteitä biologisiin tarkoituksiin. Jäsenvaltioiden on lisäksi teetettävä tieteellisiä tutkimuksia merellä kalavarojen runsauden ja jakautuneisuuden arvioimiseksi erillään kaupallisen kalastuksen saaduista tiedoista niiden kalakantojen osalta, jotka on mahdollista ja tarpeellista arvioida näin. 2. jotka ovat tarpeen pyyntitehon ja toiminnan kehityksen arvioimiseksi eri laivastojen osalta. Tässä tarkoituksessa neuvoston asetusten (ETY) N:o 2847/93, (EY) N:o 685/95 ja (EY) N:o 779/97 sekä komission asetusten (EY) N:o 2090/98, (EY) N:o 2091/98 ja (EY) N:o 2092/98 mukaisesti tehdään yhteenvetoja, ja jäsenvaltiot keräävät tarvittaessa lisätietoja. 3. joiden perusteella voidaan seurata eri saaliiden hintoja ja hintojen muodostusta. Asetuksen (ETY) N:o 3759/92 mukaisesti kerätyt tiedot kootaan yhteen ja niistä tehdään yhteenvetoja. Täydentäviä tietoja kerätään yhteisön ja sen ulkopuolisissa satamissa tapahtuvista saaliiden purkamisista ja tuonnista. 4. joita tarvitaan alan taloudellisen tilanteen arvioimiseksi: a. kalastuslaivastojen osalta _ myynnistä saatu tuotto ja muut tulot (tuet, korkotulot jne.) _ tuotantokustannukset _ tiedot, joiden perusteella voidaan luokitella työpaikat merellä. b. kalastustuotteiden jalostusteollisuuden osalta: _ määränä ja arvona ilmoitettu tuotanto määriteltävien tuoteluokkien osalta, _ yritysten ja työpaikkojen lukumäärä, _ tuotantokustannusten kehitys ja rakenne. II osasto Yhteisön ja kansallisten ohjelmien sisällön määrittelymenettely 5 artikla 1. Komissio määrittelee neuvoston asetuksen (ETY) N:o 3760/92 18 artiklassa säädettyä menettelyä noudattaen yhteisön vähimmäisohjelman, joka koskee yksinomaan tieteellisten arviointien tekemiseen tarvittavia tietoja, ja laajennetun yhteisön ohjelman, johon kuuluvat vähimmäisohjelman tietojen lisäksi tiedot, jotka voivat ratkaisevasti parantaa tieteellisiä arviointeja Ohjelmat vahvistetaan kuuden vuoden jaksoille; ensimmäinen jakso koskee vuosia 2000-2005. 2. Sekä vähimmäisohjelmassa että laajennetussa ohjelmassa on täsmennettävä erityisesti a. sen osa-alueet eli _ asianomaisten kalakantojen luettelo, _ alueet ja kalavarat, jotka 4 artiklan 1 kohdassa tarkoitettujen merellä tehtävien tieteellisten tutkimusten on katettava, _ pyyntitehon kehityksen seuraamiseksi huomioon otettavat parametrit, _ lajit, joiden purkaushintoja on seurattava, ja näiden lajien mahdollinen jakautuminen eri kaupallisiin luokkiin, _ tarvittavat kirjanpidon alamomentit tai niiden ryhmät kalastusyritysten ja jalostusteollisuuden taloudellista seurantaa varten, _ seurattavien työpaikkojen laatu; b. kerättyjen tietojen yhdistelytasot: _ maantieteellis-ajalliset verkot, käytettävien maantieteellisten viitealueiden laajuus ja aikavälit on ilmoitettava, _ alusten ja/tai satamien ryhmien sekä jalostusteollisuuden alojen jaottelu; alusten ryhmät, jotka vastaavat monivuotisten ohjausohjelmien (MOO) laivastonosia ja ovat yhdenmukaisia osa-alueesta toiseen; c. tarvittaessa numeromääräiset tavoitteet arvioiden tarkkuuden tai otantaohjelmien määrän osalta. 6 artikla 1. Kunkin jäsenvaltion on määriteltävä kuuden vuoden ajanjaksoille ja ensimmäisen kerran vuosille 2000-2005 kansallinen tietojen keruu- ja hallinto-ohjelma. Ohjelmassa on määriteltävä yksityiskohtaisten tietojen kerääminen ja yhdisteltyjen tietojen saamiseksi tarvittavat käsittelyt 3 artiklassa esitettyjen periaatteiden mukaan. Siinä täsmennettävä ohjelman yhteydet 5 artiklan mukaisiin yhteisön ohjelmiin. 2. Kunkin jäsenvaltion on taattava tietojen keruu- ja käsittelymenettelyjen luotettavuus ja vakaus. Kunkin jäsenvaltion on toimitettava komissiolle tiedot, joiden perusteella tosiasiallisesti käytetyt keinot ja menettelyjen tehokkuus voidaan arvioida. Tietojen keruussa ja analyysissä on käytettävä asianmukaisia olemassa olevia kansainvälisiä tai eurooppalaisia määritelmiä ja luokittelujärjestelmiä. 3. Kunkin jäsenvaltion on sisällytettävä mahdollisuuksien mukaan kansalliseen ohjelmaansa seikat, jotka sitä koskevat 5 artiklassa säädetyn yhteisön vähimmäisohjelman mukaisesti. 4. Kukin jäsenvaltio voi hakea kansalliselle ohjelmalleen yhteisön rahoitusosuutta kaikkiin yhteisön vähimmäisohjelmiin liittyviin kohtiin. Jäsenvaltiot voivat myös hakea yhteisön rahoitusta kansallisen ohjelmansa täydentäviin kohtiin, jotka vastaavat laajennettua yhteisön ohjelmaa, jos yhteisön vähimmäisohjelmaa koskevat edellytykset täyttyvät täysin. Yhteisön rahoitusosuudesta päätetään päätöksessä (EY) N:o .../99 (tietojen keruuta ja tutkimusta koskeva rahoitusasetus) säädettyjen yksityiskohtaisten sääntöjen mukaisesti. 7 artikla 1. Kunkin jäsenvaltion on varmistettava, että yhteisön ohjelmiin liittyvät yhdistellyt tiedot viedään atk-pohjaisiin tietokantoihin. 2. Jäsenvaltiot voivat siirtää tässä asetuksessa tarkoitetut tiedot toimivaltaisille kansainvälisille järjestöille kyseisten järjestöjen erityissääntöjen ja 8 artiklan 2 kohdan b alakohdan mukaan vahvistettujen yksityiskohtaisten sääntöjen mukaisesti. Komissiolle on annettava tieto näistä siirroista, ja sille on pyynnöstä lähettävä jäljennös kyseisistä tiedoista sähköisesti. 3. Komissiolla on oltava pääsy sähköisesti kaikkiin yhteisön ohjelmiin liittyviin yhdisteltyihin tietoihin, ja komissio voi antaa ne STECF:n käyttöön. 4. Tämän asetuksen nojalla missä tahansa muodossa annetut tai vastaanotetut tiedot ovat salassa pidettäviä ja nauttivat samaa suojaa, joka vastaavanlaisille tiedoille taataan tiedot vastaanottaneiden jäsenvaltioiden lainsäädännössä ja yhteisön toimielimiin sovellettavissa vastaavissa säännöksissä. III osasto Loppusäännökset 8 artikla 1. Tämän asetuksen soveltamista koskevista yksityiskohtaisista säännöistä päätetään asetuksen (ETY) N:o 3760/92 18 artiklassa säädetyn menettelyn mukaisesti. 2. Nämä yksityiskohtaiset säännöt koskevat erityisesti: a. 5 artiklan 1 kohdassa mainittuja ohjelmia, b. automaattisen tietojenkäsittelyn järjestämistä, johon sisältyy _ tietojen siirtoon liittyvät säännöt, mukaan luettuina tieteellisten tietojen siirrot kansainvälisille järjestöille, _ tietokantojen käyttöperusteet ja vähimmäisnormit, joiden perusteella tietoihin pääsy taataan luvan saaneille käyttäjille, _ tiedot, jotka yhdistetään tarvittaessa komission suorassa vastuunalaisuudessa, _ säännökset, jotka takaavat tietosuojan 7 artiklan 4 kohdan mukaisesti. 3. Tämän asetuksen 5 artiklan 1 kohdassa mainitut ohjelmat vahvistetaan sen jälkeen, kun tieteellis-teknis-taloudellista kalastuskomiteaa (STECF) ja neuvoa-antavaa kalatalouskomiteaa on kuultu, sanotun kuitenkaan rajoittamatta 1 kohdan soveltamista. 9 artikla 1. Komissio tutkii yhdessä STECFin ja neuvoa-antavan kalatalouskomitean kanssa vuosittain kalastus- ja vesiviljelyalan hallintokomiteassa kansallisten ohjelmien kehittymisen tilan. 2. Komissio laatii jäsenvaltioiden toimittamien tietojen perusteella ja STECFia kuultuaan kolmen vuoden välein ja ensimmäisen kerran ennen 31 päivää joulukuuta 2002 Euroopan parlamentille ja neuvostolle kertomuksen, jossa arvioidaan kunkin jäsenvaltion käyttämät keinot, käytettyjen menetelmien asianmukaisuus ja tässä asetuksessa tarkoitettujen tietojen keruussa ja hallinnossa saadut tulokset. 3. Komissio arvioi ennen 31 päivää joulukuuta 2002 mahdollisuutta laajentaa tässä asetuksessa säädetyn järjestelmällisen tietojenkeruun soveltamisalaa. Jäsenvaltiot ja komissio voivat tässä tarkoituksessa tehdä tutkimuksia ja toteuttaa esiselvityshankkeita YKP:n kannalta tärkeillä, mutta 4 artiklan soveltamisalaan kuulumattomilla aloilla, joita ovat erityisesti vesiviljely, kalastuksen ja vesiviljelyn ja ympäristön välinen suhde sekä kalastuksen ja vesiviljelyn synnyttämät työpaikat. Yhteisö voi osallistua näiden tutkimusten ja hankkeiden rahoitukseen päätöksessä (EY) N:o .../... (tietojen keruuta ja tutkimusta koskeva rahoitusasetus) säädettyjen yksityiskohtaisten sääntöjen mukaan. 4. Komissio tutkii ennen 31 päivää joulukuuta 2002 mahdollisuutta muuttaa tätä asetusta 2 ja 3 kohdassa tarkoitetun kertomuksen ja arviointien sekä YKP:n kehitystarpeen perusteella. 10 artikla Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä ... Neuvoston puolesta Puheenjohtaja